
Püspök a változó idők viharában (Ravasz László munkássága 1945-1948 között)

Ebben a dolgozatban Ravasz László, dunamelléki református püspök utolsó három püspöki évét próbáltam közelebbről megvizsgálni. A tárgyalt három évben megfigyelhető a gyors átmenet a Horthy-rendszerből a pártállami diktatúra felé.
A dolgozat elején bemutattam Ravasz püspök pályafutását a második világháború végéig, majd rátértem a háborút követő helyzet taglalására, az általános bűnbánatra, majd az egyházi élet újraszervezésére. Külön kiemeltem Ravasz tevékenységét ezekben a munkálatokban, tárgyalásait orosz katonai vezetőkkel, valamint a magyar politikai elittel. Már 1945-ben is történtek támadások az egyházak ellen, az állandó fenyegetettséget Ravasz levelezésein keresztül próbáltam jobban érzékeltetni.
A református egyház egyébként is nehéz helyzetét tovább súlyosbította a belső megosztottság. Emellett az egyháznak sürgősen rendeznie kellett az államhoz való viszonyát is. S bár sokat hangoztatták a „szabad egyház szabad államban” eszméjét, világossá vált, hogy ez az idealisztikus felfogás nem fog valóra válni.
Külön fejezetben foglalkoztam a Magyar Közösség elleni perrel is, melyben a baloldal le akart számolni a Független Kisgazdapárttal. Ez az ügy részben a református egyházat is érintette.
Az oktatás területén is érték támadások az egyházat. A fakultatív hitoktatásról szóló javaslat az egyházak tiltakozásának köszönhetően háttérbe szorult, de ez a részsiker nem volt elegendő a már elindult folyamatok megállítására, és később bekövetkezett az egyházi iskolák államosítása.
Az utolsó fejezetben Ravasz lemondását, és az azt megelőző eseményeket részleteztem, mivel ez egy döntő jelentőségű lépésnek bizonyult, és egy új korszak kezdetét jelentette a Magyarországi Református Egyház számára.



